ವೃದ್ಧ ಅತ್ತೆಯ ಮೇಲೆ ಕ್ರಿಕೆಟ್ ಬ್ಯಾಟ್ ತುಂಡಾಗುವಂತೆ ಹಲ್ಲೆ!

ಮುಂಬೈ: ವ್ಯಕ್ತಿಯೊಬ್ಬ ತನ್ನ ಮನೆಯಲ್ಲಿ ವಾಸವಿದ್ದ 73 ವರ್ಷದ ವೃದ್ಧ ಅತ್ತೆಯನ್ನು ಮಗನ ಕ್ರಿಕೆಟ್ ಬ್ಯಾಟ್ ನಿಂದ ಹಲ್ಲೆಗೈದ ಘಟನೆ ನಡೆದಿದೆ.

ಮಂಕಪುರ ಪೊಲೀಸ್ ಠಾಣಾ ವ್ಯಾಪ್ತಿಯಲ್ಲಿರುವ ಶ್ರೀಕೃಷ್ಣ ನಗರದಲ್ಲಿ ಗುರುವಾರ ಈ ಘಟನೆ ನಡೆದಿದೆ. ಆರೋಪಿಯನ್ನು ದಿಲೀಪ್ ಬುಕ್ನೆ(52) ಎಂದು ಗುರುತಿಸಲಾಗಿದೆ.

ಈತ ಅತ್ತೆಗೆ ಕ್ರಿಕೆಟ್ ಬ್ಯಾಟ್ ಎರಡು ತುಂಡಾಗುವವರೆಗೂ ಥಳಿಸಿದ್ದಾನೆ. ಈ ವೇಳೆ ಅಡ್ಡ ಬಂದ ಪತ್ನಿಯನ್ನೂ ಥಳಿಸಿದ್ದಾನೆ. ಸರ್ಕಾರಿ ಕಚೇರಿಯಲ್ಲಿ ಕೆಲಸ ಮಾಡುತ್ತಿರುವ ಪತ್ನಿ ಮೇಲೆ ಅನುಮಾನಗೊಂಡು ಕೃತ್ಯ ಎಸಗಿದ್ದಾನೆ ಎಂದು ಪೊಲೀಸರು ತಿಳಿಸಿದ್ದಾರೆ. ಬುಕ್ನೆ ಹಾಗೂ ಪತ್ನಿ ಮಧ್ಯೆ ಪದೇ ಪದೇ ಜಗಳವಾಗುತ್ತಿತ್ತು. ಹೀಗಾಗಿ ಮನೆಯಲ್ಲಿದ್ದ ವೃದ್ಧ ಅತ್ತೆಯ ಮೇಲೆ ಕೋಪಗೊಂಡು ಮನಬಂದಂತೆ ಬ್ಯಾಟ್‍ನಿಂದ ಥಳಿಸಿದ್ದಾನೆ. ವೃದ್ಧೆ ಹಾಗೂ ಬುಕ್ನೆ ಜುಗಳವಾಗುವ ವೇಳೆ ಪತ್ನಿ ವರ್ಷಾ ಮಧ್ಯ ಪ್ರವೇಶಿಸಿದ್ದು, ಈ ವೇಳೆ ಬುಕ್ನೆ ಪತ್ನಿಯನ್ನೂ ಥಳಿಸಿದ್ದಾನೆ.

ತಾಯಿಯನ್ನು ಬಿಡಿಸಲು ಹೋದ ವರ್ಷಾಗೂ ಗಂಭೀರ ಗಾಯಗಳಾಗಿದ್ದು, ಈ ವೇಳೆ ವೃದ್ಧೆ ಪ್ರಜ್ಞಾಹೀನಳಾಗಿ ಕೆಳಗೆ ಬಿದ್ದಿದ್ದಾಳೆ. ಕ್ರಿಕೆಟ್ ಬ್ಯಾಟ್ ಮುರಿದ ಬಳಿಕ ಇಬ್ಬರು ಮಹಿಳೆಯರ ಮೇಲೆ ಹಲ್ಲೆ ಮಾಡಲು ಬೇರೆ ಏನಾದರೂ ಸಿಗುತ್ತದೆಯೇ ಎಂದು ಹುಡುಕಾಡಲು ಹೊರಗೆ ಬಂದಿದ್ದು, ಈ ವರ್ಷಾ ಒಳಗಿನಿಂದ ಬಾಗಿಲು ಹಾಕಿಕೊಂಡು ಜೋರಾಗಿ ಕೂಗಿದ್ದಾಳೆ.

ಬಳಿಕ ಸ್ಥಳೀಯರು ಆಗಮಿಸಿದ್ದು, ಗಾಯಗೊಂಡ ಇಬ್ಬರನ್ನೂ ಆಸ್ಪತ್ರೆಗೆ ದಾಖಲಿಸಿ ಚಿಕಿತ್ಸೆ ಕೊಡಿಸಿದ್ದಾರೆ. ಅಷ್ಟೋತ್ತಿಗಾಗಲೇ ಬುಕ್ನೆ ಸ್ಥಳದಿಂದ ಪರಾರಿಯಗಿದ್ದು, ಬಳಿಕ ಮಂಕಾಪುರ ಪೊಲೀಸರು ಶುಕ್ರವಾರ ಆತನನ್ನು ಬಂಧಿಸಿದ್ದಾರೆ. ಬುಕ್ನೆ ವಿರುದ್ಧ ಸೆಕ್ಷನ್ 307 (ಕೊಲೆ ಯತ್ನ) ಅಡಿ ಪ್ರಕರಣ ದಾಖಲಿಸಲಾಗಿದೆ.